ToekomsVenster: Ontvang God se Kersgeskenk dankbaar en in geloof | Maroela Media
Argieffoto Foto: “Nativity tree 2011” deur Jeff Weese, Flickr via Wikimedia Commons
God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê. – Johannes 3:16
Hierdie bekende teks onderstreep ŉ verdere belangrike aspek wat verband hou met die Kersgebeure, naamlik die woorde “sodat dié wat in Hom glo” iets betekenisvols kan ontvang. Ons ruil graag geskenke uit gedurende Kersfees. Dis ŉ metafoor van die grootste geskenk wat ooit aan mense gegee is.
Die voorwaarde is dat jy dit sal aangryp en in jou lewe integreer.
Op Kersdag sal mense weer stroom na Kersdienste net om weer tot volgende jaar weg te bly van gemeentelike en ander byeenkomste.
Ons kan nie een keer per jaar met God “kontak” maak en dink dat ons in ons geloof kan groei nie. God soek nie ŉ veruiterlikte godsdiens nie. God vra jou hart en verhouding. Die erediens van Sondag moet oorgaan in die erediens van die lewe.
Kersfees moet jou in beslag neem, dwing en dring tot geloofsgehoorsaamheid aan hierdie God en die uitvoering van sy gebooie.
Het jy die geskenk al geneem, “oopgemaak” en in verwondering by die kruis gestaan?
Maar aan almal wat Hom aangeneem het, dié wat in Hom glo, het Hy die reg gegee om kinders van God te word. – Johannes 1:12
Gedagte vir die dag: Werk God stadig?